HR Službeni list Europske unije C 115/1

GODIŠNJE IZVJEŠĆE O PROVEDBI STRATEGIJE EU-A ZA SUZBIJANJE NEZAKONITOG PRIKUPLJANJA MALOG I LAKOG ORUŽJA I PRIPADAJUĆEG STRELJIVA TE TRGOVINE NJIMA – AKTIVNOSTI U 2015.

(2017/C 115/01)

SADRŽAJ

Uvod 3

Međunarodne aktivnosti 3

Aktivnost 1.: sudjelovanje EU-a na drugom sastanku vladinih stručnjaka Akcijskog programa UN-a za sprečavanje, suzbijanje i iskorjenjivanje nezakonite trgovine malim i lakim oružjem u svim njezinim aspektima 3

Aktivnost 2.: iARMS – potpora uspostavi baze podataka za pronalaženje i praćenje izgubljenog i ukradenog vatrenog oružja te vatrenog oružja kojim se trguje i koje se krijumčari (iARMS), kao i upravljanje njome 3

Aktivnost 3.: iTrace – globalni mehanizam izvješćivanja o nezakonitom malom i lakom oružju te drugom nezakonitom konvencionalnom oružju i streljivu kako bi se smanjio rizik od nezakonite trgovine njima 4

Aktivnost 4.: aktivnosti EU-a za potporu provedbi Ugovora o trgovini oružjem u okviru Europske sigurnosne strategije 5

Aktivnost 5.: promicanje učinkovitih kontrola izvoza oružja promicanjem načela i kriterija Zajedničkog stajališta 2008/944/ZVSP među trećim zemljama 6

Aktivnost 6.: borba protiv transnacionalne nezakonite trgovine oružjem provedbom Konvencije Ujedinjenih naroda protiv transnacionalnog organiziranog kriminaliteta (UNTOC) i njezina Protokola o vatrenom oružju 6

Regionalne aktivnosti 7

Aktivnost 7.: aktivnosti SEESAC-a (Centar za kontrolu malog i lakog oružja za jugoistočnu i istočnu Europu) za razoružanje i kontrolu oružja u jugoistočnoj Europi 7

Aktivnost 8.: projekt uništenja eksplozivnih sredstava i ostataka rata u Bosni i Hercegovini (EXPLODE) 9

Aktivnost 9.: aktivnosti za smanjenje rizika od nezakonite trgovine malim i lakim oružjem (SALW) te njegova prekomjernog prikupljanja u regiji koju obuhvaća Organizacija za europsku sigurnost i suradnju (OESS) 10

Aktivnost 10.: aktivnosti fizičke sigurnosti i upravljanja zalihama (PSSM) radi smanjivanja rizika od nedopuštene trgovine SALW-om te pripadajućim streljivom u regiji Sahelu 11

Aktivnost 11.: aktivnosti Regionalnog centra za malo oružje (RECSA) za potporu borbi protiv nezakonitog prikupljanja vatrenog oružja i streljiva te trgovine njima u Africi 11

Aktivnost 12.: potpora libijskim vlastima u osiguranju zaliha konvencionalnog oružja i streljiva 11

Aktivnost 13.: potpora EU-a mandatu Gospodarske zajednice zapadnoafričkih država (ECOWAS) za mir, sigurnost i stabilnost u regiji – pokusni programi prikupljanja oružja 12

Aktivnost 14.: potpora EU-a Programu kontrole malog i lakog oružja za Srednju Ameriku (CASAC) 12

Aktivnost 15.: potpora provedbi sigurnosnih strategija u Srednjoj Americi za suzbijanje i sprečavanje kaznenih djela povezanih s malim i lakim oružjem te oružanim nasiljem 13

Aktivnosti u okviru sporazuma/strukturiranih dijaloga 13

Aktivnost 16.: SALW u okviru političkih dijaloga s trećim zemljama i regionalnim organizacijama te klauzule o SALW-u 13

Aktivnosti u Europskoj uniji 14

Aktivnost 17.: inicijative Europske komisije protiv nezakonite trgovine vatrenim oružjem 14

PRILOG 16

Uvod

Ovim izvješćem o napretku u provedbi Strategije EU-a za suzbijanje nezakonitog prikupljanja malog i lakog oružja (SALW) i pripadajućeg streljiva te trgovine njima obuhvaćene su aktivnosti EU-a za potporu provedbi akcijskog plana iz Strategije koji se provodio tijekom 2015. Izvješće je izradio Odjel ESVD-a za razoružanje, suzbijanje širenja oružja i kontrolu izvoza oružja u suradnji s drugim odgovarajućim službama ESVD-a i Europske komisije.

Tijekom razdoblja izvješćivanja EU je nastavio davati potporu provedbi širokog raspona projekata za suzbijanje nezakonite trgovine SALW-om i pripadajućim streljivom te njihova prekomjernog prikupljanja. EU je ujedno nastavio promicati velik broj pitanja povezanih sa SALW-om i pripadajućim streljivom na svim multilateralnim forumima te u političkim dijalozima s trećim zemljama u okviru odgovarajućih međunarodnih instrumenata, kao što su Akcijski program Ujedinjenih naroda za sprečavanje, suzbijanje i iskorjenjivanje nezakonite trgovine malim i lakim oružjem u svim njegovim aspektima (PoA), Međunarodni instrument kojim se državama omogućuje da pravodobno i pouzdano prepoznaju i prate nezakonito malo i lako oružje (ITI) te Protokol UN-a protiv nezakonite proizvodnje vatrenog oružja, njegovih dijelova i komponenata te streljiva i trgovine njima kojim se dopunjuje Konvencija UN-a protiv transnacionalnog organiziranog kriminaliteta (Protokol UN-a o vatrenom oružju). Sprečavanje nezakonite trgovine oružjem ujedno je jedan od ključnih ciljeva Ugovora o trgovini oružjem (UTO), koji je stupio na snagu 24. prosinca 2014. te kojim se nadopunjuje i osnažuje PoA.

U izvješću se prati struktura Akcijskog plana iz Strategije EU-a za SALW. Tekst iz Akcijskog plana naveden je u kurzivu te u okviru.

PROVEDBA AKCIJSKOG PLANA IZ STRATEGIJE EU-a ZA SALW

Akcijski plan:

1) Učinkovit multilateralizam za razvijanje univerzalnih, regionalnih i nacionalnih mehanizama s ciljem sprečavanja opskrbe i destabilizirajućeg širenja SALW-a i pripadajućeg streljiva

Na međunarodnoj razini

Promicanje provedbe Akcijskog programa UN-a (PoA) za sprečavanje, suzbijanje i iskorjenjivanje nezakonite trgovine malim i lakim oružjem u svim njezinim aspektima.

Aktivnost 1.: sudjelovanje EU-a na drugom sastanku vladinih stručnjaka Akcijskog programa UN-a za sprečavanje, suzbijanje i iskorjenjivanje nezakonite trgovine malim i lakim oružjem u svim njezinim aspektima (PoA MGE2, 1. – 5. lipnja 2015. u New Yorku)

EU je aktivno sudjelovao na drugom sastanku vladinih stručnjaka PoA-e. U svojoj je izjavi EU istaknuo ulogu novog razvoja događaja u pogledu tehnologije i osmišljavanja SALW-a kako bi se poboljšalo označivanje, evidentiranje i praćenje oružja te je izrazio spremnost podupiranju projekata kako bi se konkretno istražila potencijalna upotreba novih tehnologija radi osiguranja SALW-a. EU je pozdravio i povećane napore međunarodne zajednice kako bi se učinkovitije pratila provedba embarga na oružje te dodatno poboljšali njezini kapaciteti dijagnoze u području sprečavanja nezakonite trgovine SALW-om i njegova preusmjeravanja. U tom je pogledu EU pozdravio Rezoluciju Vijeća sigurnosti UN-a 2220 (2015) o malom i lakom oružju usvojenu 22. svibnja 2015. Nadalje, EU je pozdravio povećanu razmjenu informacija među agencijama za izvršavanje zakonodavstva i njihovu suradnju u istragama u pogledu međunarodnog kretanja nezakonitog vatrenog oružja te povećane napore u vezi s pronalaženjem nezakonitog SALW-a i streljiva u regijama zahvaćenima sukobima te je spomenuo baze podataka iArms i iTrace (usp. tekst u nastavku).

Akcijski plan: poduprijeti donošenje pravno obvezujućeg instrumenta za praćenje i označivanje SALW-a i streljiva

Aktivnost 2.: iARMS – potpora uspostavi baze podataka za pronalaženje i praćenje izgubljenog i ukradenog vatrenog oružja te vatrenog oružja kojim se trguje i koje se krijumčari (iARMS), kao i upravljanje njome

U okviru dugoročne komponente Instrumenta EU-a za doprinos stabilnosti i miru (IcSP) EU je nastavio osiguravati financijsku pomoć Interpolu za razvoj i uvođenje baze podataka za pronalaženje i praćenje izgubljenog i ukradenog vatrenog oružja te vatrenog oružja kojim se trguje i koje se krijumčari (iARMS) putem Interpolova sustava I-24/7 kako bi se olakšala regionalna i transregionalna razmjena informacija među agencijama za izvršavanje zakonodavstva i njihova suradnja u istragama. Od prosinca 2014. odvija se treća faza projekta, koja bi se trebala okončati u prosincu 2016., s ciljem objedinjavanja postignuća prvih dviju faza kako bi se potaknula globalna upotreba iARMS-a i iskoristile sinergije s povezanim sustavima u EU-u i izvan njega. Od kolovoza 2015. 144 zemlje članice Interpola otvorile su račune službenicima odgovornima za izvršavanje zakonodavstva te registrirale ukupno 1619 korisničkih računa. U bazu podataka izvršeno je 763 537 unosa izgubljenog i ukradenog vatrenog oružja te vatrenog oružja kojim se trguje i koje se krijumčari. Službenici odgovorni na izvršavanje zakonodavstva proveli su 6 697 pretraga i podnijeli 4 296 zahtjeva za praćenje putem sustava iARMS. U jesen 2015. pretragama je dobiveno 50 pozitivnih rezultata, od kojih je pet potvrđeno, a 45 pod istragom. Odgovoreno je na 872 zahtjeva za praćenje. Interpol se koristio podacima iz sustava iARMS za analizu putova trgovine oružjem u Panamu i iz nje.

Učinkovitost baze podataka ovisi o točnosti sadržaja i redovitoj upotrebi stručnih korisnika. Kako bi se poboljšala kvaliteta sadržaja i sustavne upotrebe, u okviru projekta provedeno je osposobljavanje korisnika sustava iARMS čiji je cilj omogućiti korisnicima da u okviru baze podataka izvršavaju posebne zadatke povezane sa stvaranjem upisa, ažuriranjem, pretragom, izvješćivanjem i upravljanjem zahtjevima za praćenje, a predviđeni su i različiti oblici pružanja podrške. Provedeno je sedam obuka, od kojih je pet bilo regionalnih programa osposobljavanja (u Kamerunu za zapadnu Afriku, u El Salvadoru za Latinsku Ameriku, u Zimbabveu za južnu Afriku i dva u Lyonu za Europu), a dvije nacionalne radionice (Portugal i Francuska).

Akcijski plan: ojačati i poduprijeti mehanizam za sankcije i praćenje sankcija

Aktivnost 3.: iTrace – globalni mehanizam izvješćivanja o nezakonitom malom i lakom oružju te drugom nezakonitom konvencionalnom oružju i streljivu kako bi se smanjio rizik od nezakonite trgovine njima (Odluka Vijeća 2013/698/ZVSP (1) i Odluka Vijeća 2015/1908/ZVSP (2))

EU od 2013. podupire iTrace, globalni mehanizam izvješćivanja o nezakonitom SALW-u i drugom nezakonitom konvencionalnom oružju i streljivu, koji provodi Conflict Armament Research (CAR). Cilj je sustava pronalaženje i praćenje nezakonitog SALW-a i streljiva terenskim istraživanjem u regijama zahvaćenima sukobima, u kojima lokalne agencije za izvršavanje zakonodavstva često nemaju kapacitete za praćenje. CAR usko surađuje s vladama, skupinama UN-a za praćenje sankcija i operacijama za potporu miru te im pruža tehničku pomoć. Informacije o obrascima trgovine i preusmjeravanja koje su otkrivene zahvaljujući sustavu iTrace služe povećanju učinkovitosti mjera kontrole oružja, kao što su kontrola izvoza i upravljanje zalihama. Cilj je te inicijative utvrditi i zaustaviti preusmjeravanje. Sustavom iTrace ujedno se nastoji pomoći u praćenju provedbe UTO-a, pružiti sveobuhvatne informacije za potporu pregledâ provedbe UTO-a i ojačati kapacitete nacionalnih vlada za predviđanje učinka odluka o dozvolama za izvoz oružja.

CAR je 2015. proveo istrage na terenu u okviru sustava iTrace u Srednjoafričkoj Republici, Čadu, Demokratskoj Republici Kongu, Kolumbiji, Côte d’Ivoire, Egiptu, Iraku, Jamajki, Libanonu, Libiji, Maliju, Mjanmaru, Nepalu, Nigeru, Somaliji, Somalilandu, Južnom Sudanu, Sudanu, Siriji, UAE-u i Ugandi. Istraživački timovi CAR-a dokumentirali su ukupno više od 130 000 predmeta (oružja, streljiva, ambalaže, vozila i povezanih materijala). CAR kontinuirano provjerava i unosi te informacije u sustav iTrace.

Uz to je CAR 2015. predstavio iTrace na brojnim međunarodnim događanjima u različitim regijama svijeta, među ostalim:

— na konferenciji SEESAC-a o dozvolama za izvoz oružja u Tirani, u Albaniji,

— misiji UNSOM, Somalija,

— službi UNMAS u Bamaku, u Maliju,

— Zajedničkoj agenciji za uništenje improviziranih eksplozivnih naprava (JIEDDA) i Obrambenoj obavještajnoj agenciji (DIA), Washington D.C.,

— Centru za globalnu sigurnost Stimson, Washington D.C.,

— savjetodavnoj vojnoj misiji EU-a u Srednjoafričkoj Republici (EUMAM RCA), Bangui,

— delegaciji EU-a u Beirutu,

— i u dvije prezentacije na drugom sastanku vladinih stručnjaka Akcijskog programa.

CAR je ujedno ojačao razmjenu informacija sa skupinama UN-a za praćenje sankcija, pružajući izravnu pomoć njima šest. Te skupine navele su rezultate projekta iTrace u četiri nedavna izvješća Vijeću sigurnosti: Al-Qaida i s njom povezane osobe i subjekti (S/2014/815), Skupina stručnjaka za Demokratsku Republiku Kongo (S/2015/19), Skupina stručnjaka za Sudan (S/2015/31) i Skupina stručnjaka za Côte d’Ivoire (S/2015/252).

Naposljetku, međunarodni informativni mediji uvelike su izvještavali o seriji izvješća CAR-a s terena. Oni obuhvaćaju i dva izvješća objavljena tijekom razdoblja izvješćivanja: „Oružje Islamske države u Kobaneu”, u kojem se izvještava o oružju koje je na 48 lokacija u Kobaneu i oko njega istražiteljski tim CAR-a oduzeo snagama Islamske države i dokumentirao te „Oružje i streljivo koje je u Južnom Sudanu spušteno iz zraka snagama SPLA-iO-a”, u kojem se navode dokazi da Sudan oružjem opskrbljuje južnosudanske pobunjeničke snage.

EU je zajamčio davanje potpore u drugoj fazi projekta iTrace putem nove Odluke Vijeća (2015/1908/ZVSP) donesene 22. listopada 2015.

Akcijski plan: poduprijeti jačanje kontrola izvoza i promicanje kriterija Kodeksa ponašanja pri izvozu oružja

Za sprečavanje preusmjeravanja SALW-a i njegove upotrebe u kriminalu ili terorizmu ključna je kontrola izvoza, uvoza, provoza i prekrcaja oružja. U PoA-i UN-a to je vrlo jasno izraženo. EU stoga podupire države, na njihov zahtjev, u jačanju njihovih sustava za kontrolu prijenosa oružja. Aktivnosti projekta odvijaju se diljem svijeta te uključuju pomoć u izradi zakonodavstva, osposobljavanje i razmjenu najboljih praksi među stručnjacima za kontrolu izvoza. Projekt provodi njemački Savezni ured za gospodarstvo i kontrolu izvoza (BAFA), uz pomoć službenika odgovornih za kontrolu izvoza iz drugih država članica EU-a. Ugovorom o trgovini oružjem uspostavlja se međunarodni standard za kontrolu izvoza oružja na terenu. Zemlje u susjedstvu EU-a koje primaju potporu mogu ujedno zatražiti pomoć za upoznavanje sa sustavom EU-a za kontrolu izvoza za vojnu robu iz Zajedničkog stajališta Vijeća 2008/944/ZVSP (3).

Aktivnost 4.: aktivnosti EU-a za potporu provedbi Ugovora o trgovini oružjem u okviru Europske sigurnosne strategije (Odluka Vijeća 2013/768/ZVSP (4))

Vijeće EU-a donijelo je 2013. ambiciozni program potpore zemljama izvan EU-a kako bi doprinijelo provedbi i univerzalizaciji Ugovora o trgovini oružjem. Tim se programom pomaže nizu zemalja izvan EU-a, na njihov zahtjev, u jačanju njihovih sustava za prijenos oružja, u skladu sa zahtjevima Ugovora o trgovini oružjem. Projekt provodi njemački Savezni ured za gospodarstvo i kontrolu izvoza (BAFA).

Posjeti u svrhu pružanja pomoći u okviru UTO-a održali su se 2015. u Jamajki (u siječnju), Peruu (u svibnju), Senegalu (u veljači), Burkini Faso (u srpnju), Gani (u srpnju), Filipinima (u siječnju) i Gruziji (u rujnu). U svim tim zemljama održao se prvi posjet za procjenu potreba kako bi se utvrdila prioritetna područja za posebnu suradnju. Timovi za potporu EU-a sastali su se s glavnim nacionalnim dionicima koji sudjeluju u provedbi UTO-a te su u nekim zemljama utvrđena prioritetna područja već navedena i razrađena u planu pomoći kojim će se voditi dugoročna suradnja s EU-om.

Uz posjete u svrhu pružanja pomoći organizirana su i četiri regionalna seminara kao dio aktivnosti EU-a za podupiranje provedbe UTO-a:

— za članove ECOWAS-a i pet susjednih zemalja (Mauritaniju, Kamerun, Čad, Gabon i Ekvatorsku Gvineju) u Dakaru 5. i 6. svibnja 2015.,

— za države članice Regionalnog centra Ujedinjenih naroda za mir i razoružanje u Aziji i Pacifiku (UNRCPD) (osim za Tadžikistan, Turkmenistan, Kazahstan, Kirgistan i Uzbekistan) u Manili 10. i 11. svibnja 2015.,

— za afričke zemlje (osim za Mauritaniju, Kamerun, Čad, Gabon i Ekvatorsku Gvineju) u Pretoriji 23. i 24. rujna 2015.,

— u Togu se u okviru ad hoc aktivnosti za zemlje 15. i 16. listopada 2015. održao seminar pod nazivom „Séminaire de Sensibilisation des Parlementaires sur le Traité sur le Commerce des Armes”.

Uključivanje SALW-a u područje primjene UTO-a od ključne je važnosti, a strože kontrole zakonitih međunarodnih prijenosa SALW-a putem, na primjer, snažnijih kontrola krajnjih korisnika i osiguranja, kao i mjera za smanjenje preusmjeravanja, mogu dodatno smanjiti rizik preusmjeravanja SALW-a na nezakonito tržište. UTO-om će se stoga dopuniti i ojačati drugi relevantni instrumenti UN-a kao što su PoA i Protokol UN-a o vatrenom oružju.

Aktivnost 5.: promicanje učinkovitih kontrola izvoza oružja promicanjem načela i kriterija Zajedničkog stajališta 2008/944/ZVSP među trećim zemljama (Odluka Vijeća 2012/711/ZVSP (5) i Odluka Vijeća 2015/2309/ZVSP (6))

Provedba Odluke Vijeća 2012/711/ZVSP o potpori aktivnostima Unije s ciljem promicanja kontrole izvoza oružja te načela i kriterija Zajedničkog stajališta 2008/944/ZVSP među zemljama u susjedstvu EU-a dovršena je u prosincu 2014. Njemački Savezni ured za gospodarstvo i kontrolu izvoza (BAFA) na terenu je provodio aktivnosti povezane s kontrolom izvoza. Ta je aktivnost bila nastavak Zajedničke akcije 2009/2012/ZVSP. Nova je Odluka Vijeća (2015/2309/ZVSP) za potporu učinkovitoj kontroli izvoza oružja donesena 10. prosinca 2015., a Vijeće je BAFA-i povjerilo njezinu tehničku provedbu.

Svrha je Odluke promicanje učinkovitih kontrola izvoza oružja u zemljama izvan EU-a ne samo u skladu s načelima iz Zajedničkog stajališta 2008/944/ZVSP već i iz Ugovora o trgovini oružjem, te podupiranje napora tih zemalja na nacionalnoj i regionalnoj razini kako bi trgovina konvencionalnim oružjem postala odgovornija i transparentnija. Zemlje korisnice tih aktivnosti uključuju zemlje jugoistočne Europe (Albaniju, Bosnu i Hercegovinu, Hrvatsku, bivšu jugoslavensku republiku Makedoniju, Crnu Goru i Srbiju), sjevernoafričke sredozemne zemlje obuhvaćene europskom politikom susjedstva (Alžir, Egipat, Libiju, Maroko i Tunis) te istočneuropske i kavkaske zemlje obuhvaćene europskom politikom susjedstva (Armeniju, Azerbajdžan, Bjelarus, Gruziju, Republiku Moldovu i Ukrajinu).

Akcijski plan: promicanje ratifikacije Protokola protiv nezakonite proizvodnje vatrenog oružja i trgovine njime

Aktivnost 6.: borba protiv transnacionalne nezakonite trgovine oružjem provedbom Konvencije Ujedinjenih naroda protiv transnacionalnog organiziranog kriminaliteta (UNTOC) i njezina Protokola o vatrenom oružju

Taj se program podupirao putem dugoročne komponente Instrumenta za doprinos stabilnosti i miru (IcSP), kojim se rješavaju globalne i transregionalne prijetnje te je prethodno bio poznat kao Instrument za stabilnost (IfS). Ured UN-a za droge i kriminal (UNODC) provodio ga je od ožujka 2011. do srpnja 2015. s ciljem sprečavanja i suzbijanja transnacionalne nezakonite trgovine vatrenim oružjem promicanjem ratifikacije i provedbe Protokola o vatrenom oružju. Program je bio usmjeren na osam zemalja zapadne Afrike i sedam zemalja Južne Amerike i Kariba te je pružao prilagođenu zakonodavnu potporu zemljama uključenima u projekt kako bi im se pomoglo u izmjeni ili donošenju novog domaćeg zakonodavstva za provedbu odredaba Protokola o vatrenom oružju.

Projektom se pružala zakonodavna pomoć pet zemalja u zapadnoj Africi: Beninu, Burkini Faso, Mauritaniji, Senegalu i Togu te pet zemalja u Južnoj Americi: Argentini, Boliviji, Ekvadoru, Paragvaju i Urugvaju, u preispitivanju i izradi nacionalnih zakona, a nekima od njih (Beninu, Mauritaniji, Togu i Senegalu) u dovršavanju postupka izrade i podnošenja zakona nadležnim tijelima za naknadno donošenje zakonodavnog akta. U Argentini je zakonodavna pomoć bila usmjerena na uvođenje kaznenog djela nezakonite trgovine u novi nacrt kaznenog zakona.

U pogledu izgradnje kapaciteta, službenici odgovorni za izvršavanje zakonodavstva u zapadnoj Africi (Gani, Burkini Faso, Senegalu, Beninu i Togu) i Južnoj Americi (Argentini, Boliviji, Brazilu, Čileu, Ekvadoru i Paragvaju) prošli su osposobljavanje u području istrage i kaznenog progona u vezi s trgovinom vatrenim oružjem. Tim se tečajevima kaznenopravnim stručnjacima pružio dobar temelj iz ključnih vještina potrebnih za istragu trgovine vatrenim oružjem i drugih kaznenih djela povezanih s vatrenim oružjem.

Uz to, projekt je bio uvijek usmjeren na suradnju s nacionalnim i regionalnim tijelima civilnog društva i parlamentarcima kako bi se podigla razina svijesti o problematici SALW-a i povećalo sudjelovanje civilnog društva i nadzor u provedbi strategija za vatreno oružje. Suradnja s organizacijama civilnog društva nastavila se njihovim uključivanjem u aktivnosti zakonodavne pomoći, kao i održavanjem posebnih modula stručnog osposobljavanja za nevladine organizacije. UNODC je nastavio i s prikupljanjem i analizom podataka o zaplijenjenom vatrenom oružju, njegovim dijelovima i komponentama te streljivu za potrebe provođenja studije o nezakonitoj trgovini vatrenim oružjem koja je započela krajem 2013. Cilj je studije povećati razumijevanje problema nezakonite trgovine vatrenim oružjem, otkriti moguće putove nezakonite trgovine vatrenim oružjem i utvrditi nove trendove ili trendove u nastajanju u pogledu nezakonite trgovine vatrenim oružjem, kao i odrediti međusobnu povezanost i transnacionalnu prirodu te pojave. Iz toga je proizašla „Studija o transnacionalnoj prirodi trgovine vatrenim oružjem te o putovima i načinima rada koji se upotrebljavaju u okviru trgovine vatrenim oružjem”, koja je objavljena krajem 2015. (7).

1) Učinkovit multilateralizam za razvijanje univerzalnih, regionalnih i nacionalnih mehanizama s ciljem sprečavanja opskrbe i destabilizirajućeg širenja SALW-a i pripadajućeg streljiva

Akcijski plan: na regionalnoj razini

Posebna pomoć u okviru projekata EU-a trećim zemljama i regionalnim organizacijama

(a) Zapadni Balkan

Aktivnost 7.: aktivnosti SEESAC-a (Centar za kontrolu malog i lakog oružja za jugoistočnu i istočnu Europu) za razoružanje i kontrolu oružja u jugoistočnoj Europi (Odluka Vijeća 2013/730/ZVSP (8))

Centar za kontrolu malog i lakog oružja za jugoistočnu i istočnu Europu (SEESAC) radi na jačanju kapaciteta nacionalnih i regionalnih dionika s ciljem kontrole i smanjenja širenja oružja i zloupotrebe malog i lakog oružja te na taj način doprinosi povećanoj stabilnosti, sigurnosti i razvoju u jugoistočnoj i istočnoj Europi. SEESAC radi u okviru mandata koji su mu je dodijeljen Programom Ujedinjenih naroda za razvoj (UNDP) i koji mu je dodijelilo Vijeće za regionalnu suradnju (RCC).

Odluka Vijeća 2013/730/ZVSP već je bio treći akt kojim su se podupirale aktivnosti SEESAC-a za kontrolu SALW-a nakon odluka Vijeća 2002/842/ZVSP (9) i 2010/179/ZVSP (10). SEESAC provodi aktivnosti utvrđene u aktualnoj Odluci Vijeća u Albaniji, Bosni i Hercegovini, bivšoj jugoslavenskoj republici Makedoniji, Kosovu (11), Republici Moldovi, Crnoj Gori i Republici Srbiji.

Fizička sigurnost i upravljanje zalihama (PSSM)

SEESAC je 2015. uspješno dovršio postupak ugradnje (započet 2014.) 19 sigurnosnih vrata na četiri skladišna objekta Ministarstva obrane Bosne i Hercegovine. Nakon misije procjene i terenskog posjeta Republici Moldovi s Ministarstvom obrane postignut je dogovor da će započeti unapređivanje sigurnosti dvaju skladišta za streljivo/SALW u Kišnjevu i Bulboaci. U bivšoj jugoslavenskoj republici Makedoniji nastavlja se projekt unapređivanja sigurnosnih uvjeta u dvama skladištima: Ormanu i Erebinu. U bivšoj jugoslavenskoj republici Makedoniji u ožujku 2015. uspješno je organiziran petodnevni tečaj fizičke sigurnosti i upravljanja zalihama (PSSM): ta je aktivnost bila važna ne samo radi poboljšanja znanja o PSSM-u osoblja zaduženog za sigurnost zaliha, već i za jačanje projektnog ulaganja u unapređivanje sigurnosne infrastrukture skladišta. Nadalje, SEESAC je započeo planiranje regionalnog osposobljavanja u području PSSM-a s ciljem jačanja kapaciteta osoblja zaduženog za upravljanje zalihama SALW-a/streljiva.

Uništavanje viška SALW-a i pripadajućeg streljiva

SEESAC je u prvoj polovici 2015. dobio konačnu potvrdu Ministarstva obrane Albanije da će se tijekom projekta uništiti 5400 komada oružja. Osim toga je u Crnoj Gori i Kosovu prilikom dva odvojena događanja uništeno 2 656 komada malog i lakog oružja te 2048 dijelova i komponenti kako bi se obilježio 9. srpnja, Međunarodni dan uništavanja oružja. U okviru ove komponente ipak se usporio napredak u Republici Moldovi, Srbiji i bivšoj jugoslavenskoj republici Makedoniji zbog političke nestabilnosti i/ili kadrovskih promjena.

Poboljšanje označivanja i praćenja SALW-a

U cijeloj regiji pojačani su kapaciteti označivanja i praćenja. U Albaniji je raspodijeljeno 56 računala, 56 neprekidnih izvora napajanja (UPS-ovi), 28 pisača i 9 skenera u 6 policijskih uprava i 27 policijskih postaja diljem zemlje, a 72 korisnika osposobljeno je za upotrebu softvera za elektroničku registraciju oružja. Tijekom posjeta SEESAC-a u 49 albanskih policijskih postaja u svrhu praćenja pokazalo se da je novi elektronički registar oružja operativan te da policija znatno bolje vodi evidenciju oružja. Nadalje, 166 policijskih službenika osposobljeno je u području standardnih operativnih postupaka (SOP-ovi) za praćenje SALW-a u okviru osam radionica koje su organizirane diljem Kosova.

U bivšoj jugoslavenskoj republici Makedoniji delegaciji stručnjaka Ministarstva unutarnjih poslova omogućeno je da u praksi vidjeti kako funkcionira primjena e-registra vatrenog oružja austrijskog Ministarstva unutarnjih poslova i da iznese svoje razloge za zabrinutost u vezi s tehničkim i zakonodavnim pitanjima. U Bosni i Hercegovini dostavljena je sva zatražena oprema te je trenutačno u upotrebi.

Poticanje uže regionalne suradnje u pogledu pitanja SALW-a

U Srbiji je uspješno dovršeno ugovaranje i ugradnja opreme za balistički laboratorij Nacionalnog forenzičkog centra (FNC) te je u Beogradu uspješno organiziran treći sastanak stručnjaka za vatreno oružje jugoistočne Europe (SEEFEN) na kojem su se okupili viši stručnjaci za vatreno oružje policijskih službi, carinskih uprava i uredâ tužiteljâ. SEEFEN je i glavni tajnik UN-a u dvogodišnjem izvješću o SALW-u izdvojio kao primjer dobre prakse u izvršavanju zakonodavstva i suradnji u istragama usmjerenoj na razmjenu informacija. SEESAC je ojačao i strateško partnerstvo s Europolom i Interpolom. Naposljetku, SEEFEN i EU održali su prvi Dan zajedničke akcije, koji predstavlja važan početak uže suradnje regije jugoistočne Europe, Europola i država članica EU-a.

Na temelju Odluke Vijeća SEESAC-u je također dodijeljen mandat za olakšavanje stvaranja regionalne mreže za vatreno oružje. U skladu s time u Budvi u Crnoj Gori održan je četvrti regionalni sastanak komisija za SALW. U svibnju je SEESAC objavio Pravilnik o zakonu za oružje jugoistočne Europe, čiji je cilj podupiranje usklađivanja kontrole oružja i zakonodavstva o izvozu oružja u jugoistočnoj Europi. Javno je dostupan na internetu na izvornim jezicima i na engleskom jeziku. Nadalje, projektom su omogućeni: 1) dva posjeta razmjene kolega iz Bosne i Hercegovine i Albanije iz ministarstava obrane te kolega iz policijskih službi Albanije i Kosova; 2) stručne razmjene službenika iz nacionalnih komisija za SALW Bosne i Hercegovine, Srbije i Crne Gore s predstavnicima Moldove iz različitih resornih ministarstava. Sastanci, koji su se održali u Republici Moldovi, pružili su mogućnost moldovskim službenicima da steknu nova znanja i stručnost u vezi s različitim aspektima kontrole oružja te uspostavom njihove komisije za SALW. Uz to je započela izrada dokumenata o rodnoj analizi nacionalne politike u području kontrole SALW-a u jugoistočnoj Europi.

Promicanje prikupljanja i registracije SALW-a koji nezakonito posjeduje civilno stanovništvo jugoistočne Europe

Tijekom 2015. SEESAC je na zapadnom Balkanu nastavio podupirati provedbu prikupljanja SALW-a i kampanje za podizanje razine svijesti. SEESAC je 2015. nastavio pružati stručnu i tehničku potporu Crnoj Gori i Srbiji u javnim kampanjama legalizacije i prikupljanja oružja te podizanja razine svijesti. Od početka kampanje civilno stanovništvo Crne Gore vratilo je oko 1 004 komada vatrenog oružja, 153 mina i eksplozivnih naprava, 577 komada oružja te 14 963 metaka različitog kalibra. U Srbiji je do kraja kampanje iz nezakonitih tokova izuzeto ukupno 7 545 komada SALW-a i eksplozivnih naprava. Nadalje, u Srbiji je osposobljeno 200 policijskih službenika u području provedbe novog Zakona o oružju i streljivu, a 13 novinara iz najvećih medija jugoistočne Europe osposobljeno je u području utvrđivanja SALW-a i streljiva.

SEESAC primjenjuje rodno osjetljiv pristup u svojim aktivnostima kontrole SALW-a. Na Balkanu se vatrenim oružjem u (zakonitom ili nezakonitom) privatnom vlasništvu značajno doprinosi nasilju u obitelji, kao sredstvo sa smrtnim posljedicama, osobito za žene, ali i potiče se nasilje u obitelji u kojemu nije uključeno oružje. SEESAC aktivno promiče jednake mogućnosti za žene u agencijama za izvršavanje zakonodavstva i uspostavu policijskih jedinica koje bi činile isključivo žene te koje bi imale posebnu ulogu rješavanja nasilja u obitelji. SEESAC je uočio da se prilikom podizanja razine svijesti o opasnosti držanja oružja u kući i promicanju odgovornog posjedovanja oružja („PSSM u kući”) rodno osviještenom kampanjom umjerenom na žene postigao daleko veći uspjeh u postizanju željenih rezultata. Kako bi se promicao rodno osviješten pristup i uvjerili dionici uključeni u rad povezan s kontrolom oružja, SEESAC ističe važnost istraživanja i podataka o tome kako oružano nasilje ima utjecaj na rodna pitanja te da zahtijeva odgovor koji uključuje rodnu osviještenost kako bi bio uspješan.

Aktivnost 8.: projekt uništenja eksplozivnih sredstava i ostataka rata u Bosni i Hercegovini (EXPLODE)

I u 2015. se nastavila provedba popratnog projekta u okviru komponente odgovora na krizne situacije Instrumenta za doprinos stabilnosti i miru (IcSP), koji je usmjeren na zaštitu, sigurnost i razvoj perspektiva za pojedince i lokalne zajednice koji su izloženi slučajnim eksplozijama u skladištima za streljivo u Bosni i Hercegovini. Procijenjeno je da je BiH imala više od 24 000 tona zaliha vojnog streljiva, od kojih je više od 17 000 tona kemijski nestabilno i predstavlja visok rizik od nekontrolirane eksplozije koja je možda mogla uzrokovati ljudske žrtve te je mogla imati negativne učinke i za regiju. Ministarstvo obrane Bosne i Hercegovine ne posjeduje dovoljno kapaciteta, mogućnosti i financijskih sredstava kako bi osiguralo odgovarajuće standarde u skladišnim objektima te se stoga oslanja na EU i međunarodnu potporu za pomoć u ubrzanju razminiranja i uništavanja neeksplodiranih eksplozivnih sredstava i eksplozivnih ostataka rata, kao i u osiguravanju bolje sigurnosti zaliha.

S pomoću mjera provedenih u okviru tog projekta postignut je velik napredak u smanjenju zaliha streljiva. U razdoblju od listopada do prosinca 2015. odložene su značajne količine raketnih sustava s pomoću kapaciteta i usluga obrambene industrije Pretis. Kao dio zajedničkih napora projekta EXPLODE i Pretisa na siguran i okolišno siguran način odložen je 4641 komad raketnog sustava. Do kraja provedbe EXPLODE će poduzeti značajne mjere s ciljem odlaganja viškova opasnog streljiva. Do kraja 2016. bit će spremni za odlaganje bijeli fosfor, složeni raketni sustavi i protutenkovske mine. Pod pokroviteljstvom projekta i njegove aktivnosti namijenjene razvoju kapaciteta, tijekom 2015. u aktivnostima je sudjelovalo više od 100 sudionika te se partnerima projekta pružalo ciljano stručno znanje u području upravljanja zalihama, a njihove prakse usklađivale su se s Međunarodnim tehničkim smjernicama za streljivo. U okviru komponente za unapređivanje infrastrukture u 68 objekata provedene su sigurnosne mjere. Objekti su unaprijeđeni i usklađeni s međunarodnim sigurnosnim standardima. Nadalje, odlagalište za vojno streljivo TROM u Doboju poboljšano je u pogledu sigurnosti na radu, rizika od neplanirane eksplozije i sa stajališta opće sigurnosti. EXPLODE je proveden u bliskoj suradnji s aktivnostima SEESAC-a.

(b) regija OESS-a

Aktivnost 9.: aktivnosti za smanjenje rizika od nezakonite trgovine malim i lakim oružjem (SALW) te njegova prekomjernog prikupljanja u regiji koju obuhvaća Organizacija za europsku sigurnost i suradnju (OESS) (Odluka Vijeća 2012/662/ZVSP (12))

Aktivnosti za smanjenje rizika od nezakonite trgovine SALW-om te njegova prekomjernog prikupljanja u regiji koju obuhvaća Organizacija za europsku sigurnost i suradnju (OESS) nastavljene su i tijekom razdoblja izvješćivanja.

Upravljanje zalihama

U pogledu planiranog unapređivanja sigurnosti skladišta zaliha konvencionalnog oružja i streljiva u Kirgistanu, OESS je, nakon što su relevantne nacionalne institucije donijele regulatorni okvir za provedbu aktivnosti u zemlji, završio natječajni postupak za odabir poduzeća za izgradnju i unapređivanje sigurnosti jednog skladišta zaliha u Koi-Tašu (s početkom u kolovozu 2015.) i obnovu triju postojećih skladišta (s početkom u rujnu 2015.).

Uništenje viška SALW-a

U Kirgistanu i Bjelarusu poduzete su aktivnosti za uništenje viška SALW-a kako bi se spriječilo njegovo preusmjeravanje u nezakonitu trgovinu. U Kirgistanu je nakon jedne godine preispitivanja i konzultacija vlada u kolovozu 2015. odobrila odluku o odlaganju viška oružja. Postupak je podupro OESS organiziranjem pet okruglih stolova sa svim relevantnim agencijama u zemlji koje su u posjedu SALW-a te osiguravanjem stručnjaka za sastavljanje odluke. Za provedbu odluke bilo je potrebno izraditi i donijeti dvije vladine upute (rujan i listopad 2015.), nakon čega je uslijedilo stvarno uništenje viška oružja u Kirgistanu (studeni 2015.).

U Bjelarusu, u kojem je oko 12 000 komada SALW-a određeno kao višak na temelju savjetovanja s Ministarstvom obrane, OESS će posredstvom UNDP-a u Bjelarusu osigurati opremu za odlaganje viška SALW-a. Nakon nekoliko sastanaka OESS i Ministarstvo obrane postigli su dogovor o potrebnoj opremi te je odlučeno da će OESS osigurati Ministarstvu obrane Bjelarusa tri strojna rezača plazmom uz upotrebu zraka, tri stola za zavarivanje, šest viličara, tri podne preše, tri kutne brusilice, šest kružnih pila i sigurnosnu opremu (zaštitne naočale, zaštita sluha/štitnici za uši za smanjenje buke, kacige za zavarivanje itd.). Za nabavu opreme zadužen će biti UNDP u Bjelarusu. Projektne aktivnosti posvećene poboljšanjima fizičke sigurnosti skladišta SALW-a odvijale su se u dvije lokacije sa zalihama SALW-a, u Homielu i Kolasavi. Radovi na postavljanju sustavâ zaštite od požara i sigurnosnih sustava u Homielu gotovo su završeni, a jedno od skladišta SALW-a smještenih u Kolasavi popravljeno je. Proveden je međunarodni natječaj za opsežan popravak jednog od skladišta SALW-a smještenog u Kolasavi.

Označivanje, vođenje evidencije i praćenje

U vezi s područjem uvođenja softvera za zalihe SALW-a, kako bi se poboljšalo upravljanje zalihama, vođenje evidencije i praćenje oružja, dovršena je nova verzija softvera na temelju preispitivanja aplikacije i povratnih informacija stručnjaka iz Bosne i Hercegovine, Bjelarusa, Republike Moldove i Tadžikistana. Aplikacija je prevedena i na rumunjski i tadžički jezik. OESS je organizirao i osposobljavanje za pripadnike oružanih snaga Bosne i Hercegovine za upotrebu ažurirane aplikacije za vođenje evidencije. Aplikacija je predstavljena i ministarstvima obrane Gruzije i Ukrajine. Nadalje, Ministarstvu obrane Republike Moldove dostavljeno je 30 računala i 30 pisača, a u razdobljima od 13. do 17. srpnja i od 19. do 23. listopada pripadnici moldovskih oružanih snaga osposobljavali su se za upotrebu aplikacije za vođenje evidencije. Informatički odjel Ministarstva obrane Gruzije podnio je 25. rujna 2015., nakon prvotnog testiranja, popis pitanja u vezi s funkcionalnošću softverske aplikacije i zatražio osposobljavanje za njezinu upotrebu, koje je osigurano u listopadu 2015. Dužnosnicima Ministarstva obrane Tadžikistana omogućeno je dodatno osposobljavanje u studenome 2015., a u Kirgistanu je u studenome 2015. organizirano osposobljavanje instruktora.

(c) Afrika

Aktivnost 10.: aktivnosti fizičke sigurnosti i upravljanja zalihama (PSSM) radi smanjivanja rizika od nedopuštene trgovine SALW-om te pripadajućim streljivom u regiji Sahelu (Odluka Vijeća 2014/912/ZVSP (13))

Vijeće Europske unije donijelo je Odluku 2014/912/ZVSP, kojom se određuje projekt u trajanju od 36 mjeseci koji sufinancira Ured UN-a za pitanja razoružanja (UNODA), a provodi ga Regionalni centar za mir i razoružanje u Africi (UNREC). Projektom se želi doprinijeti sigurnosti i stabilnosti u regiji Sahelu pružajući pomoć Burkini Faso, Čadu, Maliju, Mauritaniji, Nigeru i Nigeriji u sprečavanju preusmjeravanja SALW-a i streljiva u državnom vlasništvu te nedopuštene trgovine njima poboljšavanjem PSSM-a. Projektom se posebno želi pružiti potpora ciljnim zemljama u razvijanju suvremenog zakonodavstva, administrativnih postupaka i praktičnih standardnih operativnih postupaka kao temelja poboljšanog PSSM-a, u skladu s međunarodnim standardima najbolje prakse, a također i pružiti izravna potpora provedbi aktivnosti upravljanja zalihama i sigurnosnih aktivnosti obnovom skladišnih objekata, uništavanjem viškova, zastarjelog ili nezakonitog SALW-a te pokusnim uvođenjem novih tehnologija. Provedba tih aktivnosti počela je 2016.

Aktivnost 11.: aktivnosti Regionalnog centra za malo oružje (RECSA) za potporu borbi protiv nezakonitog prikupljanja vatrenog oružja i streljiva te trgovine njima u Africi

Financiranjem putem dugoročne komponente Instrumenta za doprinos stabilnosti i miru (IcSP) EU je nastavio provedbu projekta za potporu borbi protiv nezakonitog prikupljanja vatrenog oružja i streljiva i trgovine njima u Africi, putem Regionalnog centra za malo i lako oružje u području Velikih jezera i Roga Afrike (RECSA) koji se nalazi u Nairobiju. Tim projektom doprinosi se provedbi komponente mira i sigurnosti zajedničke strategije Afrike i EU-a. Nakon prve faze projekta koja je završila u lipnju 2013. te uz potporu, između ostalog, institucijskih struktura i zakonodavnih kapaciteta u nekoliko zemalja istočne Afrike, projekt je u srpnju 2013. ušao u svoju drugu fazu čiji je cilj poboljšati kapacitete afričkih država za uspješnu provedbu i koordinaciju njihovih napora usmjerenih na borbu protiv širenja nezakonitog SALW-a i trgovine njime. Projekt je nastavljen kombinacijom aktivnosti za izgradnju institucijskih kapaciteta zajedno s nizom aktivnosti za učinkovito upravljanje SALW-om (označivanje oružja, vođenje evidencije, upravljanje zalihama i uništavanje) i stvaranja informacija. Projektom je također predviđen široki raspon aktivnosti za podizanje razine svijesti poput seminara i radionica na kojima se pružaju informacije o svim aspektima Nairopskog protokola i drugim relevantnim međunarodnim standardima, regionalnim i podregionalnim instrumentima. RECSA-om se također pružaju savjeti ciljnim zemljama, u sklopu posjeta za podizanje razine svijesti, u odnosu na politiku i pravni okvir borbe protiv širenja SALW-a te uspostavu i način rada nacionalnih institucija za SALW poput nacionalnih komisija za SALW i nacionalnih kontaktnih točki. RECSA-om se također pružala potpora Republici Kongu i Malaviju u razvoju nacionalnih akcijskih planova za SALW. Nadalje, RECSA-om su osigurani i strojevi za označivanje za Ganu, Mali, Somaliju i Sudan, kao i osposobljavanje o tehnikama označivanja oružja i povezanim softverima za Côte d’Ivoire, Ganu, Ruandu, Sejšele i Togo.

Aktivnost 12.: potpora libijskim vlastima u osiguranju zaliha konvencionalnog oružja i streljiva (Odluka Vijeća 2013/320/ZVSP (14))

Vijeće je 24. lipnja 2013. odlučilo osigurati do 5 milijuna EUR potpore EU-a za pomoć libijskim vlastima u njihovoj zadaći osiguravanja golemih zaliha konvencionalnog oružja i streljiva. EU je namjeravao ponuditi tu potporu kako bi pomogao nadležnim vlastima u Libiji zaustaviti daljnje nekontrolirano širenje konvencionalnog oružja i streljiva, čime se nastavlja povećavati nesigurnost u Libiji, njezinim susjednim zemljama i široj regiji. Planom projekta uzela se u obzir složena politička situacija i izazovi koji iz nje proizlaze u Libiji, kao i potreba osiguravanja nacionalnog preuzimanja odgovornosti i osnaživanja lokalnih partnera. Predviđeno trajanje projekta bilo je pet godina. Nažalost, zbog značajnog pogoršanja sigurnosnog stanja u Libiji od srpnja 2014., Odluka Vijeća 2013/320/ZVSP u rujnu 2015. stavljena je izvan snage Odlukom Vijeća (ZVSP) 2015/1521 (15).

Aktivnost 13.: potpora EU-a mandatu Gospodarske zajednice zapadnoafričkih država (ECOWAS) za mir, sigurnost i stabilnost u regiji – pokusni programi prikupljanja oružja

Uzimajući u obzir da je zapadna Afrika prioritetno područje zbog situacije u vezi sa širenjem SALW-a iz sukoba u Libiji i sigurnosne situacije u Nigeriji te prepoznavajući hitnu potrebu za sveobuhvatnim programom demobilizacije, razoružanja i reintegracije na cijelom području rijeke Mano i u regijama Sahela i Sahare s ciljem pružanja potpore Gospodarskoj zajednici zapadnoafričkih država (ECOWAS) u provedbi Konvencije ECOWAS-a o malom i lakom oružju, pripadajućem streljivu i drugim povezanim materijalima, novi projekt kojeg financira Europski razvojni fond (ERF) započet je u trećem tromjesečju 2014. Projektom se želi iskorijeniti SALW i promicati razvojne projekte osnažujući ljude u pokusnim zajednicama smještenima u odabranim područjima šest država članica ECOWAS-a. Ta trogodišnja aktivnost trajat će do 2017., EU će je financirati s 5,56 milijuna EUR, a odvija se u okviru programa „Podrška EU-a mandatu ECOWAS-a za regionalni mir, sigurnost i stabilnost” koji provodi UNDP. Projektom će se provesti pokusni programi prikupljanja oružja („Razoružanje i razvoj zajednice” ili „Oružje za razvoj”) u dvije skupine koje obuhvaćaju šest zemalja, a to su sjeverni Niger, Mali, Savez rijeke Mano (zapad Côte d’Ivoire, Guinée Forestière, istok Liberije, sjeveroistok Sijere Leonea), čime će se nadopuniti druge inicijative koje se već provode u okviru Europske strategije za sigurnost i razvoj u Sahelu. Aktivnosti u okviru tog projekta uključuju podizanje razine svijesti zajednice o opasnostima povezanima s nezakonitim širenjem malog oružja i oružanim nasiljem, jačanje kapaciteta sigurnosnih institucija i zajednica s ciljem povećanja sigurnosti i prije svega ohrabrivanje dobrovoljne predaje i prikupljanja oružja u zamjenu za razvojne projekte u zajednici.

(d) Srednja Amerika

Aktivnost 14.: potpora EU-a Programu kontrole malog i lakog oružja za Srednju Ameriku (CASAC)

EU je nastavio provedbu projekta kojim se podupire Program kontrole malog i lakog oružja za Srednju Ameriku (CASAC). U okviru dugoročne komponente Instrumenta za doprinos stabilnosti i miru projekt koji je ranije provodio UNDP ušao je u drugu fazu potpore u rujnu 2012. sa Sigurnosnom komisijom Sustava integracije srednjoameričkih država (SICA) pri čemu je Instituto de Enseñanza para el Desarrollo Sostenibile partner za provedbu. Plan projekta temelji se na široko prihvaćenim zaključcima o glavnim pokretačima nasilja u Srednjoj Americi: trgovina drogom, nasilje među mladima i bande te velika dostupnost nezakonitog vatrenog oružja. Iako je posebni cilj oba programa CASAC rješavanje problema nezakonite trgovine SALW-om, projektom se uzimaju u obzir i s njim povezane aktivnosti organiziranog kriminala, poput krijumčarenja narkotika, osoba i vozila, kao teme koje je potrebno uključiti u većinu njegovih osposobljavanja i istraživanja. Općenito je pojava programa CASAC II najznačajnija u aspektima izvršavanja zakonodavstva kontrole SALW-a, pod pretpostavkom da bi zapljena oružja u optjecaju u regiji utjecala ne samo na smanjenje patnje, boli i traume nanesene žrtvama nego bi mogla pospješiti gospodarski rast. Doprinosom projekta EU-a inicijativi CASAC-a nastoji se uspostaviti temelje za regionalnu strukturu i dugoročnu strategiju za borbu protiv nezakonite trgovine oružjem u Srednjoj Americi i na nacionalnoj i na regionalnoj razini. Projekt se provodi u Srednjoj Americi i u susjednim zemljama, uz poseban naglasak na osam država članica SICA-e (Belize, Dominikanska Republika, El Salvador, Gvatemala, Honduras, Kostarika, Nikaragva i Panama).

Jednu godinu prije dovršetka projekta programom CASAC II premašeni su očekivani rezultati u odnosu na: i. poboljšanu operativnu regionalnu suradnju protiv prikupljanja, posjedovanja i krijumčarenja SALW-a, ii. ojačane nacionalne jedinice za kontrolu oružja i kaznene istrage u pogledu njihovih sustava evidentiranja i kontrole SALW-a kako bi se ojačala razmjena informacija na razini regije i praćenje prometa SALW-om putem osposobljavanja, tehnologije i dostave opreme, iii. poboljšanu koordinaciju, standardizaciju i provedbu međunarodnih, regionalnih i nacionalnih instrumenata koji se odnose na SALW. Ti ciljevi postignuti su organiziranjem nekoliko aktivnosti koje su bile usmjerene na sve zemlje SICA-e:

— nacionalnim tečajevima o onesposobljavanju struktura, organizacija i mreža za nezakonitu trgovinu SALW-om u okviru sigurnosne strategije u Srednjoj Americi (ESCA), o prepoznavanju vatrenog oružja i njihovih dijelova u prtljazi i teretnim kontejnerima, o praćenju putem sustava iArms, DNK-a i uzimanjem otisaka prstiju,

— nacionalnim izvještajima o trgovini oružjem i regionalnim operacijama o trgovini SALW-om (ORCA – Operativos Regionales para Control de Armas). Trećom operacijom ORCA-e došlo je do uhićenja 6 014 osoba i zapljene 13 003 komada oružja, 101 383 komada streljiva i 155 eksploziva,

— nacrtom modela zakona o vatrenom oružju i potporom za operacije osam Interpolovih CNM-ova (nacionalnih ureda).

Aktivnost 15.: potpora provedbi sigurnosnih strategija u Srednjoj Americi za suzbijanje i sprečavanje kaznenih djela povezanih s malim i lakim oružjem te oružanim nasiljem

Europska unija je ujedno od siječnja 2012. do lipnja 2015. financijski podupirala regionalni projekt „Potpora provedbi sigurnosnih strategija u Srednjoj Americi u suzbijanju i sprečavanju kaznenih djela povezanih s malim i lakim oružjem te oružanog nasilja”. Projekt je bio usmjeren na šest zemalja u Srednjoj Americi (El Salvador, Gvatemala, Honduras, Kostarika, Nikaragva i Panama) s ciljem doprinosa provedbi sigurnosne strategije u Srednjoj Americi (ESCA) u okviru njezine komponente borbe protiv kriminala i sprečavanja oružanog nasilja koje se odnosi na uporabu SALW-a. Konkretnije, projektom se željelo postići sljedeće: i. poduprijeti izradu akcijskog plana za provedbu CASS-a na nacionalnoj razini, ii. ojačati nacionalne komisije za kontrolu SALW-a i sprečavanje oružanog nasilja (CNM – Comisión Nacional Multidisciplinar), iii. promicati razmjenu iskustava o pitanjima u vezi s granicama u odnosu na sprečavanje nezakonite trgovine oružjem i raspravu o tome, iv. uspostaviti mehanizam nadzora za civilno društvo kako bi se nadgledale obveze koje su države preuzele. Instituto de Enseñanza para el Desarollo Sostenible (IEPADES) određen je kao partner za provedbu projekta čiji su najvažniji korisnici: vlade zemalja Srednje Amerike, SICA, civilno društvo država Srednje Amerike koje je organizirano u Mrežu Srednje Amerike za izgradnju mira i sigurnosti ljudi (REDCEPAZ). Taj se projekt podupirao Instrumentom za doprinos stabilnosti i miru.

Akcijski plan:

1) Učinkovit multilateralizam za razvijanje univerzalnih, regionalnih i nacionalnih mehanizama s ciljem sprečavanja opskrbe i destabilizirajućeg širenja SALW-a i pripadajućeg streljiva U okviru sporazumâ/strukturiranih dijaloga

Aktivnost 16.: SALW u okviru političkih dijaloga s trećim zemljama i regionalnim organizacijama te klauzule o SALW-u

Problematika SALW-a bila je uključena u dnevni red više redovnih političkih dijaloga EU-a s trećim zemljama i u suradnju s regionalnim organizacijama. Tijekom razdoblja izvješćivanja posebni izaslanik ESVD-a za neširenje oružja i razoružanje Jacek Bylica održao je sastanke u okviru političkog dijaloga o neširenju oružja i razoružanju s Brazilom, Egiptom i Ligom arapskih država, Japanom, SAD-om, Izraelom i Republikom Korejom. Održao je i nekoliko drugih bilateralnih konzultacija s različitim akterima, uključujući na marginama događaja kao što su konferencija za reviziju NPT-a u New Yorku 2015.

U skladu sa Zaključcima Vijeća o uključivanju elementa SALW-a u sporazume između EU-a i trećih zemalja usvojenima u prosincu 2008. održani su daljnji pregovori o uključivanju elemenata SALW-a u relevantne sporazume s Kubom, Japanom i Malezijom, a u prosincu su započeli pregovori s Armenijom. Između ostaloga, pregovorima se učinkovito doprinijelo podizanju razine svijesti o politici EU-a za SALW, pružio se forum za veće međusobno razumijevanje relevantnih stajališta i pomoglo se određivanju budućih dijaloga na političkoj razini i razini stručnjaka. Tim se razgovorima utvrđuju i moguća područja buduće suradnje i potiču partnerske zemlje na konkretan napredak s obzirom na učinkovitu provedbu relevantnih međunarodnih instrumenata o kontroli SALW-a.

Akcijski plan:

1) Učinkovit multilateralizam za razvijanje univerzalnih, regionalnih i nacionalnih mehanizama s ciljem sprečavanja opskrbe i destabilizirajućeg širenja SALW-a i pripadajućeg streljiva

Unutar Unije

Aktivnost 17.: inicijative Europske komisije protiv nezakonite trgovine vatrenim oružjem

Komisija je 2015. nastavila s provedbom aktivnosti iz Komunikacije „Oružje i unutarnja sigurnost EU-a: zaštita građana i prekid nezakonite trgovine” (16) koju je usvojila 21. listopada 2013.

U tijeku je i provedba Akcijskog plana EU-a o vatrenom oružju za razdoblje od 2014. do 2017. koji je Vijeće usvojilo u prosincu 2013. Europol je uspostavio središnju točku za pitanje trgovine vatrenim oružjem i radi na dubinskoj analizi tog pitanja, a Europska policijska akademija uvela je posebne tečajeve stručnog osposobljavanja u području vatrenog oružja.

U studenome 2015., nakon terorističkih napada u Parizu, iznimno je porasla svjesnost o hitnosti provedbe Europskog programa sigurnosti, koji je usvojen 28. travnja 2015. (17) Komisija je ubrzala organiziranje aktivnosti koje se odnose na borbu protiv terorizma i radikalizacije, a posebno u odnosu na rješavanje problema trgovine vatrenim oružjem i eksplozivima te njihove upotrebe. U tjednu nakon napada u Parizu Komisija je donijela dva ključna prijedloga zakonodavnih akata: preispitivanje Direktive o vatrenom oružju 91/477/EEZ (COM(2015) 750 final) (18) i Provedbenu uredbu Komisije o onesposobljavanju vatrenog oružja (EU) 2015/2403 (19) od 15. prosinca 2015.

Komisija je 2. prosinca 2015. usvojila akcijski plan za poboljšanje borbe protiv nezakonite trgovine vatrenim oružjem i eksplozivima te njihove uporabe (COM(2015) 624 final) (20). Ovaj niz mjera temelji se na četirima prioritetima i njima se određuju aktivnosti koje je potrebno uključiti u dosad izrađene aktivnosti kako bi se popunile praznine u svim fazama aktivnosti izvršavanja zakonodavstva: procjena novih prijetnji, najbolje prilagođene operativne aktivnosti, potpuna upotreba alata za razmjenu informacija i međunarodna suradnja.

Kako bi se poboljšala sigurnost eksploziva, ključni je prioritet osigurati potpunu provedbu Uredbe (EU) br. 98/2013 Europskog parlamenta i Vijeća (21) od 15. siječnja 2013. o prekursorima eksploziva, kojom se onemogućuje pristup opasnim kemikalijama i omogućuje rana policijska istraga o sumnjivim transakcijama i ostalim incidentima. Kako bi se to postiglo, važno je poboljšati snažnu suradnju s državama članicama i suradnju s opskrbnim lancem prekursora. Osim toga, Komisija planira ranije obaviti preispitivanje Uredbe koje je prvotno bilo planirano za 2017. te razmatra daljnje mjere za pooštrenje ograničenja i kontrole za prekursore eksploziva.

Razmatra se i učinak novih tehnologija na potencijalnu dostupnost vatrenog oružja i eksploziva. Komisija će promicati sveobuhvatnu evaluaciju učinka novih tehnoloških inovacija u suradnji s industrijom vatrenog oružja i relevantnim nacionalnim agencijama za izvršavanje zakonodavstva. Radi se na primjer o 3D pisačima, prodaji putem interneta i riziku od preusmjeravanja zakonite trgovine.

U akcijski plan uključeno je i posebno poglavlje o vanjskom djelovanju i procesu proširenja kako bi se riješilo pitanje suradnje s trećim zemljama i opasnosti preusmjeravanja iz tih zemalja. Komisija razmatra i poboljšanje operativnih aktivnosti s partnerima iz zapadnog Balkana u skladu s akcijskim planom za vatreno oružje koji je usvojen 2014. Trenutačna nestabilnost u regiji MENA, posebno dugotrajni sukobi u Libiji i Siriji, znači da se nezakonita trgovina vatrenim oružjem u smjeru te regije posljednjih godina izuzetno povećala. Komisija je već započela dijalog kako bi istražila moguću buduću suradnju s tim zemljama jer iznenadna velika potražnja za vatrenim oružjem u neposrednom susjedstvu EU-a predstavlja značajnu dugoročnu sigurnosnu prijetnju EU-u koju je potrebno hitno rješavati. Posebna pažnja pridaje se i budućem dijalogu s regijom Sahela i Arapskom ligom te međunarodnim organizacijama.

(1) SL L 320, 30.11.2013., str. 34.

(2) SL L 278, 23.10.2015., str. 15.

(3) SL L 335, 13.12.2008., str. 99.

(4) SL L 341, 18.12.2013., str. 56.

(5) SL L 321, 20.11.2012., str. 62.

(6) SL L 326, 11.12.2015., str. 56.

(7) Studija o vatrenom oružju UNODC-a iz 2015.

(8) SL L 332, 11.12.2013., str. 19.

(9) SL L 289, 26.10.2002., str. 1.

(10) SL L 80, 26.3.2010., str. 48.

(11) Upućivanja na Kosovo trebaju se shvatiti u kontekstu Rezolucije Vijeća sigurnosti 1244 (1999).

(12) SL L 297, 26.10.2012., str. 29.

(13) SL L 360, 17.12.2014., str. 30.

(14) SL L 173, 26.6.2013., str. 54.

(15) SL L 239, 15.9.2015., str. 142.

(16) COM(2013) 716 final.

(17) COM(2015) 185 final.

(18) COM(2015) 750 final.

(19) SL L 333, 19.12.2015., str. 62.

(20) COM(2015) 624 final.

(21) SL L 39, 9.2.2013., str. 1.